KLASA: Pp-423/23

URBROJ: 711-02-01/05-2024-03

Zagreb, 10. siječnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) u svezi s člankom 46. stavkom 5. Zakona o općem upravnom postupku („Narodne novine“, broj 47/09. i 110/21., u daljnjem tekstu: ZUP) **u predmetu Darije Kovarik, trgovačkog društva Poduzetnički park Velika Pisanica d.o.o. za razvoj i ulaganja do 21. srpnja 2022.**, dana 19. prosinca 2023. donosi sljedeću

 **ODLUKU**

**Obustavlja se postupak protiv Darije Kovarik, direktorice trgovačkog društva Poduzetnički park Velika Pisanica d.o.o. za razvoj i ulaganja, obzirom na to da je prestala obnašati navedenu dužnost 21. srpnja 2022. te da ne obnaša bilo koju drugu javnu dužnost iz članka 3. ZSSI-a.**

Obrazloženje

Povjerenstvo je 28. studenoga 2023. po službenoj dužnosti otvorilo predmet u odnosu na Dariju Kovarik, direktoricu trgovačkog društva Poduzetnički park Velika Pisanica d.o.o. za razvoj i ulaganja, povodom moguće povrede članka 10. stavka 4. ZSSI-a, kojom je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a, slijedom čega bi Darija Kovarik, povodom obnašanja dužnosti direktorice trgovačkog društva Poduzetnički park Velika Pisanica d.o.o., kojemu je jedini osnivač Općina Velika Pisanica, bila obvezna postupati sukladno odredbama ZSSI-a.

Međutim, po otvaranju predmeta u odnosu na Dariju Kovarik uvidom u podatke sudskog registra Trgovačkog suda u Bjelovaru u odnosu na trgovačko društvo Poduzetnički park Velika Pisanica d.o.o. za razvoj i ulaganja, utvrđeno je da je navedena obveznica prestala obnašati dužnost 21. srpnja 2022. o čemu Povjerenstvo nije obaviješteno od strane nadležnog tijela.

Naime, člankom 3. stavkom 4. ZSSI-a propisano je da će nadležna tijela koja odlučuju o imenovanju i/ili razrješenju svih obveznika toga Zakona, a koje odluke se ne objavljuju u službenom glasilu Republike Hrvatske, dostaviti bez odgode obavijest o tim odlukama Povjerenstvu.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Povjerenstvo je u proteklom razdoblju u više slučajeva, osobama koje su obavljale funkcije u trenutku stupanja ZSSI-a na snagu, a kojima je naknadno prestao mandat na istoj funkciji, na njihov zahtjev dalo mišljenje da nisu dužni podnijeti imovinsku karticu smatrajući da su prestankom obnašanja dužnosti, na temelju podnesene ostavke ili na drugi način, u primjerenom roku nakon njegova stupanja na snagu u smislu članka 8. stavka 1. ZSSI-a razriješili okolnost temeljem koje bi bili smatrani obveznicima ZSSI-a.

Pritom je Povjerenstvo uzelo u obzir da ove osobe u trenutku prihvaćanja imenovanja na predmetne dužnosti nisu imale obveze i ograničenja propisane odredbama ranije važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), niti su tada mogle znati i očekivati da će postati obveznicima ZSSI-a koji je stupio na snagu 25. prosinca 2021.

Imajući u vidu potrebu da se prema svim osobama u istovjetnim situacijama ZSSI treba primijeniti na isti način, neovisno što nisu osobno ukazali Povjerenstvu na činjenicu prestanka njihova mandata i što nisu zatražili mišljenje o svom statusu, Povjerenstvo je izvršilo provjeru kroz Registar obveznika i utvrdilo kojim je osobama prema podacima koji su bili dostavljeni u međuvremenu prestao mandat u razumnom roku za razrješenje prava i obveza te je zauzelo stav da se na ove osobe neće primjenjivati odredbe ZSSI-a.

Člankom 46. stavkom 5. ZUP-a propisano je da će se rješenjem obustaviti postupak kad se tijekom postupka utvrdi da više ne postoje pravne pretpostavke za vođenje postupka.

S obzirom na to da je Darija Kovarik prestala obnašati dužnost 21. srpnja 2022., dakle, u razumnom roku od stupanja ZSSI-a na snagu, bilo je potrebno obustaviti postupak te odlučiti kao u izreci ovoga akta.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Darija Kovarik, osobna dostava

2. Objava na internetskoj stranici Povjerenstva

3. Pismohrana